title: 2014/763/EU: Odluka Komisije оd 24. listopada 2014. o utvrđivanju ekoloških mjerila za dodjelu znaka za okoliš EU-a za upijajuće higijenske proizvode (priopćeno pod brojem dokumenta C(2014) 7735)  Tekst značajan za EGP

text:
                  6.11.2014

                  HR

                  Službeni list Europske unije

                  L 320/46

         ODLUKA KOMISIJE
         оd 24. listopada 2014.
         o utvrđivanju ekoloških mjerila za dodjelu znaka za okoliš EU-a za upijajuće higijenske proizvode

               (priopćeno pod brojem dokumenta C(2014) 7735)

         (Tekst značajan za EGP)

            (2014/763/EU)

         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
         nakon savjetovanja s Odborom Europske unije za znak za okoliš,
         budući da:

                     (1)

                     U skladu s Uredbom (EZ) br. 66/2010, znak za okoliš EU-a može se dodijeliti proizvodima koji imaju smanjen utjecaj na okoliš tijekom cijelog životnog ciklusa.

                     (2)

                     Uredbom (EZ) br. 66/2010 predviđa se određivanje posebnih mjerila za dodjelu znaka za okoliš EU-a prema skupinama proizvoda.

                     (3)

                     Mjerila te s njima povezani zahtjevi u pogledu procjene i provjere trebali bi vrijediti četiri godine od datuma donošenja ove Odluke, uzimajući u obzir inovacijski ciklus za ovu skupinu proizvoda.

                     (4)

                     Budući da potrošnja materijala može značajno pridonijeti ukupnim učincima upijajućih higijenskih proizvoda na okoliš, primjereno je utvrditi mjerila za dodjelu znaka za okoliš EU-a za ovu skupinu proizvoda. Mjerila bi posebno trebala promicati održivu nabavu materijala, ograničenu uporabu opasnih tvari te proizvode visoke kvalitete i učinkovitosti, koji su prikladni za uporabu i osmišljeni tako da stvaraju minimalne količine otpada.

                     (5)

                     Mjere predviđene ovom Odlukom u skladu su s mišljenjem Odbora osnovanog na temelju članka 16. Uredbe (EZ) br. 66/2010,

               DONIJELA JE OVU ODLUKU:

            Članak 1.

               1.   Skupinu proizvoda „upijajući higijenski proizvodi” čine dječje pelene, ženski ulošci, tamponi i jastučići za dojenje (također poznati kao jastučići za prsa), koji su razgradivi i sastoje se od mješavine prirodnih vlakana i polimera, uz sadržaj vlakana manji od 90 % masenog udjela (osim u tamponima).

               2.   Ta skupina proizvoda ne uključuje proizvode za inkontinenciju niti druge vrste proizvoda na koje se primjenjuje Direktiva Vijeća 93/42/EEZ (2).

            Članak 2.
            Za potrebe ove Odluke primjenjuju se sljedeće definicije:

                        1.

                        „celulozna pulpa” znači vlaknasti materijal koji se uglavnom sastoji od celuloze i dobiven je obradom lignoceluloznih materijala jednom ili više vodenih otopina kemijskih proizvoda za razvlaknjivanje i/ili izbjeljivanje;

                        2.

                        „optički posvjetljivač” i „fluorescentni izbjeljivač” znači svaki aditiv korišten samo za „izbjeljivanje” ili „posvjetljivanje” materijala;

                        3.

                        „plastični materijali” ili „plastika” znači sintetički polimeri kojima su možda dodani aditivi ili druge tvari, koji se mogu oblikovani i koristiti kao glavni strukturni dio konačnih materijala i predmeta;

                        4.

                        „sintetski polimeri” znači makromolekularne tvari, osim celulozne pulpe, namjerno dobivene postupkom polimerizacije ili kemijskom izmjenom prirodnih ili sintetičkih makromolekula ili mikrobnim vrenjem;

                        5.

                        „super-upijajući polimeri” znači sintetički polimeri napravljeni za upijanje i zadržavanje velikih količina tekućine u odnosu na vlastitu masu.

            Članak 3.
            Da bi mu se dodijelio znak za okoliš EU-a u skladu s Uredbom (EZ) br. 66/2010, proizvod mora pripadati skupini proizvoda „upijajući higijenski proizvodi” prema definiciji iz članka 1. ove Odluke te biti sukladan s mjerilima i s njima povezanim zahtjevima u pogledu procjene i provjere koji su utvrđeni u Prilogu.

            Članak 4.
            Mjerila za skupinu proizvoda „upijajući higijenski proizvodi” te s njima povezani zahtjevi u pogledu procjene i provjere vrijede četiri godine od datuma donošenja ove Odluke.

            Članak 5.
            Za administrativne potrebe, skupini proizvoda „upijajući higijenski proizvodi” dodjeljuje se brojčana oznaka „047”.

            Članak 6.
            Ova je Odluka upućena državama članicama.

            Sastavljeno u Bruxellesu 24. listopada 2014.

                  Za Komisiju

               Janez POTOČNIK

                  Član Komisije

            (1)  SL L 27, 30.1.2010., str. 1.

            (2)  Direktiva Vijeća 93/42/EEZ od 14. lipnja 1993. o medicinskim proizvodima (SL L 169, 12.7.1993., str. 1.).

            PRILOG

               ZAHTJEVI U POGLEDU PROCJENE I PROVJERE

            Za svako mjerilo navedeni su specifični zahtjevi za procjenu i provjeru.
            Ako se od podnositelja zahtjeva traži dostavljanje izjava, dokumenata, analiza, izvješća o ispitivanju ili drugih dokaza kojima se dokazuje sukladnost s mjerilima, ti dokazi mogu potjecati od samog podnositelja zahtjeva, njegova dobavljača ili od obojice.
            Nadležna tijela priznaju prvenstveno ispitivanja akreditirana prema normi ISO 17025 i provjere koje obavljaju tijela akreditirana prema normi EN 45011 ili nekoj drugoj istovrijednoj međunarodnoj normi.
            Uz metode ispitivanja navedene za svako mjerilo mogu se prema potrebi primjenjivati i druge metode ako ih nadležno tijelo koje ocjenjuje zahtjev prihvaća kao istovrijedne.
            Nadležna tijela mogu prema potrebi tražiti popratnu dokumentaciju i vršiti neovisne provjere.
            Preduvjet je da proizvod udovoljava svim odgovarajućim pravnim zahtjevima zemlje(-alja) u kojoj(-ima) se taj proizvod namjerava staviti na tržište. Podnositelj zahtjeva dostavlja izjavu o sukladnosti proizvoda s tim zahtjevima.
            MJERILA ZA DODJELU ZNAKA ZA OKOLIŠ EU-a
            Mjerila za dodjelu znaka za okoliš EU-a za upijajuće higijenske proizvode:

                        1.

                        opis proizvoda;

                        2.

                        pahuljasta celuloza;

                        3.

                        umjetna celulozna vlakna (uključujući viskozu, modalna vlakna, liocel, bakrena vlakna, triacetat);

                        4.

                        pamuk i druga prirodna celulozna sjemenska vlakna;

                        5.

                        plastični materijali i super-upijajući polimeri;

                        6.

                        drugi materijali i sastavni dijelovi;

                        7.

                        tvari ili smjese čija je uporaba zabranjena ili ograničena;

                        8.

                        učinkovito korištenje materijala u proizvodnji;

                        9.

                        smjernice o zbrinjavanju proizvoda;

                        10.

                        prikladnost za uporabu i kvaliteta proizvoda;

                        11.

                        socijalni aspekti;

                        12.

                        podaci koji se navode na znaku za okoliš EU-a.

                  Mjerila za dodjelu znaka za okoliš EU-a odražavaju ekološki najučinkovitije proizvode na tržištu upijajućih higijenskih proizvoda.

               Mjerilo 1. Opis proizvoda

            Opis proizvoda i ambalaže (naziv proizvoda, klasifikacija, funkcionalnosti) dostavlja se zajedno s podacima o svim sljedećim obilježjima:

                        —

                        ukupna težina proizvoda i ambalaže,

                        —

                        sastavni dijelovi, materijali i aditivi koji su korišteni u proizvodu sa svojim težinama i, kada je to primjenjivo, sa svojim brojevima CAS.

                  Podaci o težini proizvoda također se navode na ambalaži.

               Procjena i provjera:

            Podnositelj zahtjeva dostavlja uzorak proizvoda i izvješće koje uključuje tehnički opis i težinu proizvoda i svakog sastavnog dijela, materijala i aditiva koji je korišten.

               Mjerilo 2. Pahuljasta celuloza

            2.1.   Nabava

            Za sva celulozna vlakna moraju postojati valjane potvrde o nadzornom lancu izdane u okviru programa certificiranja koji provode neovisne treće strane, primjerice programa FSC, PEFC ili nekog drugog istovrijednog programa.
            Za minimalno 25 % celuloznih vlakana moraju postojati valjane potvrde o održivom upravljanju šumama izdane u okviru programa certificiranja koji provode neovisne treće strane, primjerice programa FSC, PEFC ili nekog drugog istovrijednog programa.
            Preostala celulozna vlakna moraju biti obuhvaćena sustavom provjere kojim se osigurava da su vlakna pribavljena u skladu sa zakonom i svim drugim zahtjevima tog programa certificiranja koji se odnose na necertificirani materijal.
            Tijela koja izdaju potvrde o održivom upravljanju šumama i/ili nadzornom lancu moraju imati ovlaštenje tog programa certificiranja ili ih taj program mora priznavati.

               Procjena i provjera:

            Podnositelj zahtjeva pribavlja od proizvođača celuloze valjane, neovisno izdane potvrde o nadzornom lancu, kojima se dokazuje da su drvna vlakna uzgojena u skladu s načelima održivog upravljanja šumama i/ili potječu iz zakonitih i kontroliranih izvora. FSC, PEFC i istovrijedni programi prihvaćaju se kao neovisne potvrde treće strane.
            2.2.   Izbjeljivanje

            Celuloza koja se koristi u proizvodu ne smije se izbjeljivati klornim plinom. Ukupni iznos emisija adsorpcijskih organski vezanih halogena (AOX) iz proizvodnje celuloze ne smije prelaziti 0,170 kg/ADT (air dried tonne – zrakom sušena tona).

               Procjena i provjera:

            Podnositelj zahtjeva dostavlja izjavu proizvođača celuloze da klorni plin nije korišten i izvješće o ispitivanju koje dokazuje poštovanje graničnih vrijednosti za AOX. ISO 9562 ili istovrijedni EPA 1650C prihvaćaju se kao metode ispitivanja, uz priložene detaljne izračune koji dokazuju sukladnost s tim zahtjevom, zajedno s povezanom popratnom dokumentacijom.
            Popratna dokumentacija sadržava oznaku učestalosti mjerenja. AOX se mjeri samo u procesima gdje se spojevi klora koriste za izbjeljivanje celuloze.
            Mjerenja se obavljaju na nefiltriranim i nenataloženim uzorcima nakon obrade u pogonu ili nakon obrade u javnom pogonu za pročišćavanje.
            Mjerno razdoblje obuhvaća 12 mjeseci proizvodnje. Mjerenja se provode na mjesečnoj osnovi na reprezentativnim kompozitnim uzorcima (24-satnim kompozitnim uzorcima).
            Za nove ili obnovljene pogone ili promjenu procesa u proizvodnom pogonu, mjerenja se obavljaju na tjednoj osnovi ukupno 8 uzastopnih tjedana nakon uspostavljanja redovnog rada pogona. Mjerenja moraju biti reprezentativna za dotično razdoblje.
            2.3.   Optički posvjetljivači i bojila

            Optički posvjetljivači i bojila, uključujući fluorescentne izbjeljivače, ne smiju se namjerno dodavati celulozi.

               Procjena i provjera:

            Podnositelj zahtjeva dostavlja izjavu dobavljača o sukladnosti sa zahtjevima.
            2.4.   Emisije KPK i fosfora (P) u vodu te spojeva sumpora (S) i dušikovih oksida (NOx) u zrak tijekom proizvodnje

            Emisije u zrak i vodu tijekom proizvodnje celuloze izražavaju se u bodovima (PKPK, PP, PS, PNOx). Bodovi se izračunavaju dijeljenjem stvarnih emisija referentnim vrijednostima navedenima u tablici 1.

                        —

                        Ni jedan od pojedinačnih bodova PKPK, PP, PS, PNOx ne smije iznositi više od 1,5.

                        —

                        Ukupni broj bodova (Pukupno = PKPK + PP + PS + PNOx) ne smije prelaziti 4,0.

                  Za svaku upotrijebljenu celulozu „i” odgovarajuće izmjerene emisije (izražene u kg/ADT) ponderiraju se prema udjelu upotrijebljene celuloze (celuloza „i” u odnosu na zrakom sušenu tonu celuloze) i zbrajaju. Referentne vrijednosti za svaki tip celuloze koji se koristi i za proizvodnju papira navedeni su u tablici 1. Konačno, ukupna količina emisija dijeli se s ukupnom referentnom vrijednošću, kako je prikazano u sljedećoj formuli za KPK:

               Tablica 1.

               Referentne vrijednosti za emisije od različitih vrsta celuloze

                        Vrsta celuloze

                        Referentne vrijednosti (kg/ADT)

                        KPKref

                        Pref

                        Sref

                        NOxref

                        Izbijeljena kemijska celuloza (osim sulfitne celuloze)

                        18,0

                        0,045 (*1)

                        0,6

                        1,6

                        Izbijeljena kemijska celuloza (sulfitna celuloza)

                        25,0

                        0,045

                        0,6

                        1,6

                        Kemijsko-termomehanička celuloza (CTMP)

                        15,0

                        0,01

                        0,2

                        0,3

                  U pogonima s kogeneracijom topline i električne energije, emisije sumpora i dušikovih oksida koje proizlaze iz proizvodnje električne energije oduzimaju se od ukupnog iznosa. Sljedeća se jednadžba upotrebljava za izračunavanje udjela emisija koje nastaju zbog stvaranja topline: [MWh(toplina) – MWh(toplina)prodana]/[MWh(toplina) + 2 × MWh(električna energija)]
            pri čemu:

                        —

                        MWh(električna energija) je električna energija koja se proizvodi u pogonu za kogeneraciju,

                        —

                        MWh(toplina) je korisna toplina koja se proizvodi u procesu kogeneracije,

                        —

                        MWh(toplina)prodana je korisna toplina koja se koristi izvan pogona za proizvodnju celuloze.

               Procjena i provjera:

            Podnositelj zahtjeva dostavlja detaljne izračune kojima se dokazuje sukladnost s tim mjerilom, zajedno s povezanom popratnom dokumentacijom koja uključuje izvješća o ispitivanjima uporabom sljedećih metoda ispitivanja:

                        —

                        KPK: ISO 6060, EPA SM 5220D ili HACH 8000,

                        —

                        P: ISO 6878, SM4500, APAT IRSA CNR 4110 ili Dr. Lange LCK 349,

                        —

                        S(oksidirani): EPA 8 ili istovrijedne metode,

                        —

                        S(reducirani): EPA 8, EPA 16A ili istovrijedne metode,

                        —

                        udjel sumpora u nafti: ISO 8754 ili EPA 8,

                        —

                        udjel sumpora u ugljenu: ISO 351 ili EPA 8,

                        —

                        NOx: ISO 11564 ili EPA 7E.

                  Popratna dokumentacija sadržava podatke o učestalosti mjerenja i izračun bodova za KPK, P, S i NOx. Ona uključuje sve emisije sumpora i dušikovih oksida koje nastaju tijekom proizvodnje celuloze, uključujući paru koja se stvara izvan mjesta proizvodnje, osim onih emisija koje su povezane s proizvodnjom električne energije.
            Mjerenja uključuju kotlove za regeneraciju topline, vapnene peći za sušenje, parne kotlove i peći za spaljivanje plinova jakog mirisa. Difuzne emisije uzimaju se u obzir.
            Navedene vrijednosti emisija sumpora u zrak uključuju emisije oksidiranog i reduciranog sumpora (dimetilsulfid, metil-merkaptan, vodikov sulfid i slične emisije). Emisije sumpora povezane s proizvodnjom toplinske energije iz nafte, ugljena i drugih vanjskih goriva u kojima je poznat udjel sumpora mogu se izračunati umjesto da se mjere i uzimaju se u obzir.
            Mjerenja emisija u vodu obavljaju se na nefiltriranim i nenataloženim uzorcima nakon obrade u pogonu ili nakon obrade u javnom pogonu za pročišćavanje.
            Mjerno razdoblje obuhvaća 12 mjeseci proizvodnje. Mjerenja za KPK i fosfor provode se na mjesečnoj osnovi, a mjerenja za sumpor i dušikove okside na godišnjoj osnovi. Alternativno, mogu se prihvatiti kontinuirana mjerenja ako ih provjerava treća strana barem jednom godišnje.
            Za nova ili obnovljena postrojenja ili promjenu procesa u proizvodnom pogonu, mjerenja se obavljaju na tjednoj osnovi ukupno 8 uzastopnih tjedana nakon uspostavljanja redovnog rada postrojenja. Mjerenja moraju biti reprezentativna za dotično razdoblje.
            2.5.   Emisije CO2 iz proizvodnje

            Emisije ugljičnog dioksida (CO2) iz neobnovljivih izvora energije ne smiju prelaziti 450 kg po toni proizvedene celuloze, uključujući emisije iz proizvodnje električne energije (bilo na lokaciji ili izvan lokacije). Referentne vrijednosti emisija u skladu s tablicom 2. koriste se pri izračunu emisija CO2 iz goriva.

               Tablica 2.

               Referentne vrijednosti za emisije CO2 iz različitih izvora energije

                        Gorivo

                        Emisije CO2 iz fosila

                        Jedinica

                        Ugljen

                        95

                        g CO2
                           fosil/MJ

                        Sirova nafta

                        73

                        g CO2
                           fosil/MJ

                        Loživo ulje 1

                        74

                        g CO2
                           fosil/MJ

                        Loživo ulje 2–5

                        77

                        g CO2
                           fosil/MJ

                        Ukapljeni naftni plin (LPG)

                        69

                        g CO2
                           fosil/MJ

                        Zemni plin

                        56

                        g CO2
                           fosil/MJ

                        Mreže električne energije

                        400

                        g CO2
                           fosil/kWh

               Procjena i provjera:

            Podnositelj zahtjeva mora dostaviti detaljne izračune iz kojih proizlazi sukladnost s tim zahtjevom, zajedno s povezanom popratnom dokumentacijom.
            Podnositelj zahtjeva mora dostaviti podatke o emisijama ugljičnog dioksida u zrak. To uključuje sve izvore neobnovljivih goriva tijekom proizvodnje celuloze, uključujući emisije iz proizvodnje električne energije (bilo na lokaciji ili izvan nje).
            Mjerno razdoblje obuhvaća 12 mjeseci proizvodnje. Mjerenja se provode na godišnjoj osnovi.
            Za nove ili obnovljene pogone ili promjenu procesa u proizvodnom pogonu, mjerenja se obavljaju na tjednoj osnovi ukupno 8 uzastopnih tjedana nakon uspostavljanja redovnog rada pogona. Rezultati se moraju prikazati i nakon 12 mjeseci proizvodnje. Mjerenja moraju biti reprezentativna za dotično razdoblje.
            Količina energije iz obnovljivih izvora (1) koja se kupuje i koristi za proizvodne procese neće se uzimati u obzir pri izračunu emisija CO2: podnositelj zahtjeva mora dostaviti odgovarajuću dokumentaciju koja dokazuje da se takva vrsta energije doista koristi u tvornici ili kupuje izvana.

               Mjerilo 3. Umjetna celulozna vlakna (uključujući viskozu, modalna vlakna, liocel, bakrena vlakna, triacetat)

            3.1.   Nabava

                        (a)

                        Za sva celulozna vlakna moraju postojati valjane potvrde o nadzornom lancu izdane u okviru programa certificiranja koji provode neovisne treće strane, primjerice programa FSC, PEFC ili nekog drugog istovrijednog programa.
                        Za minimalno 25 % celuloznih vlakana moraju postojati valjane potvrde o održivom upravljanju šumama izdane u okviru programa certificiranja koji provode neovisne treće strane, primjerice programa FSC, PEFC ili nekog drugoga istovrijednog programa.
                        Preostala celulozna vlakna moraju biti obuhvaćena sustavom provjere kojim se osigurava da su vlakna pribavljena u skladu sa zakonom i svim drugim zahtjevima tog programa certificiranja koji se odnose na necertificirani materijal.
                        Tijela koja izdaju potvrde o održivom upravljanju šumama i/ili nadzornom lancu moraju imati ovlaštenje tog programa certificiranja ili ih taj program mora priznavati.

                        (b)

                        Topljiva celuloza proizvedena od pamučnog lintersa mora ispunjavati mjerilo 4.1. za pamuk (nabava i sljedivost).

               Procjena i provjera:

                        (a)

                        Podnositelj zahtjeva pribavlja od proizvođača celuloze valjane, neovisno izdane potvrde o nadzornom lancu, kojima se dokazuje da su drvna vlakna uzgojena u skladu s načelima održivog upravljanja šumama i/ili potječu iz zakonitih i kontroliranih izvora. FSC, PEFC i istovrijedni programi prihvaćaju se kao neovisne potvrde treće strane.

                        (b)

                        U zahtjevu se navode dokazi o sukladnosti s mjerilom 4.1. za pamuk (nabava i sljedivost).

                  3.2.   Izbjeljivanje

            Celuloza koja se koristi za proizvodnju vlakana ne smije se izbjeljivati klornim plinom. Ukupna količina adsorpcijskih organski vezanih halogena (AOX) i organski vezanog klora (OCl) ne smije biti veća od sljedećih:

                        —

                        0,170 kg/ADT ako se mjeri u otpadnim vodama nastalim proizvodnjom celuloze (AOX), ili

                        —

                        150 ppm ako se mjeri u gotovim vlaknima (OCl).

               Procjena i provjera:

            Podnositelj zahtjeva dostavlja izjavu dobavljača celuloze da klorni plin nije korišten i izvješće o ispitivanju koje dokazuje poštovanje graničnih vrijednosti za AOX ili OCl, s odgovarajućom metodom ispitivanja:

                        —

                        ISO 9562 ili istovrijedni EPA 1650C za AOX,

                        —

                        ISO 11480 za OCl.

                  Učestalost mjerenja za AOX određuje se u skladu s mjerilom 2.2. za pahuljastu celulozu.
            3.3.   Optički posvjetljivači i bojila

            Optički posvjetljivači i bojila, uključujući fluorescentne izbjeljivače, ne smiju se namjerno dodavati vlaknima.

               Procjena i provjera:

            Podnositelj zahtjeva dostavlja izjavu dobavljača o sukladnosti sa zahtjevima.
            3.4.   Proizvodnja vlakana

                        (a)

                        Više od 50 % celuloze korištene za proizvodnju vlakana mora se dobiti iz tvornica topljive celuloze koje povrate vrijednost tekućina utrošenih u postupak proizvodnje ili:

                                    —

                                    stvaranjem električne energije i pare u pogonu, ili

                                    —

                                    proizvodnjom kemijskih suproizvoda.

                        (b)

                        Sljedeće granične vrijednosti za emisije sumporovih spojeva u zrak treba poštovati u procesu proizvodnje viskoze i modalnih vlakana:

                           Tablica 3.

                           Vrijednosti emisija sumpora pri proizvodnji viskoze i modalnih vlakana

                                    Vrsta vlakna

                                    Emisije sumpora u zrak – granična vrijednost (g/kg)

                                    Rezano vlakno

                                    30

                                    Filamentno vlakno

                                                —

                                                pranje u serijama

                                    40

                                                —

                                                integrirano pranje

                                    170

                                       Napomena: Granične vrijednosti izražene su kao godišnji prosjek.

               Procjena i provjera:

                        (a)

                        Podnositelj zahtjeva traži od proizvođača vlakana da dostave popis dobavljača celuloze za proizvodnju vlakana s udjelima celuloze koju dostavljaju. Dostavlja se popratna dokumentacija i dokaz da odgovarajući udjel dobavljača ima prikladnu opremu za proizvodnju električne energije ili sustave za proizvodnju i regeneraciju suproizvoda ugrađene u odgovarajuća proizvodna postrojenja.

                        (b)

                        Podnositelj zahtjeva dostavlja detaljnu dokumentaciju i izvješća o ispitivanjima kojima se dokazuje sukladnost s tim mjerilom te izjavu o sukladnosti.

               Mjerilo 4. Pamuk i druga prirodna celulozna sjemenska vlakna

            4.1.   Nabava i sljedivost

                        (a)

                        Pamuk se uzgaja u skladu sa zahtjevima koji su utvrđeni Uredbom Vijeća (EZ) br. 834/2007 (2), američkim Nacionalnim ekološkim programom (NOP) ili istovrijednim zakonskim obvezama koje su odredili trgovinski partneri Unije. Udjel organskog pamuka može uključivati organski uzgojen pamuk i prijelazni organski pamuk.

                        (b)

                        Pamuk koji se uzgaja u skladu s mjerilom 4.1.(a) i upotrebljava za proizvodnju upijajućih higijenskih proizvoda mora biti sljediv od točke provjere proizvodne norme.

               Procjena i provjera:

                        (a)

                        Za udjel organskog pamuka neovisno kontrolno tijelo izdaje potvrdu da je proizveden u skladu sa zahtjevima za proizvodnju i pregled utvrđenima Uredbom (EZ) br. 834/2007, američkim Nacionalnim ekološkim programom (NOP) ili onima koje su odredili drugi trgovinski partneri. Provjera se obavlja na godišnjoj osnovi za svaku zemlju podrijetla.

                        (b)

                        Podnositelj zahtjeva dokazuje sukladnost sa zahtjevom o udjelu pamuka za godišnju količinu pamuka kupljenog za proizvodnju konačnog proizvoda i prema svakoj proizvodnoj liniji na godišnjoj osnovi: Dostavljaju se evidencija transakcija ili računi koji prikazuju količinu pamuka koji se kupuje na godišnjoj osnovi od poljoprivrednika ili skupina proizvođača i ukupnu masu certificiranih bala.

                  4.2.   Izbjeljivanje

            Pamuk se ne smije izbjeljivati klornim plinom.

               Procjena i provjera:

            Podnositelj zahtjeva dostavlja izjavu dobavljača da se klorni plin ne koristi.
            4.3.   Optički posvjetljivači i bojila

            Optički posvjetljivači i bojila, uključujući fluorescentne izbjeljivače, ne smiju se namjerno dodavati pamuku.

               Procjena i provjera:

            Podnositelj zahtjeva dostavlja izjavu dobavljača o sukladnosti sa zahtjevima.

               Mjerilo 5. Plastični materijali i super-upijajući polimeri

            5.1.   Proizvodnja sintetičkih polimera i plastičnih materijala

            Svi pogoni koji proizvode sintetičke polimere i plastične materijale koji se koriste u proizvodu moraju imati uvedene sustave za:

                        —

                        štednju vode (npr. praćenje protoka vode u objektu i optjecaj vode u zatvorenim sustavima),

                        —

                        integrirano zbrinjavanje otpada s ciljem optimizacije prevencije, ponovne uporabe, recikliranja, regeneracije i konačnog odlaganja otpada (npr. odvajanje različitih frakcija otpada),

                        —

                        optimizaciju energetske učinkovitosti i upravljanja energijom (npr. ponovno korištenje pare nastale tijekom proizvodnje super-upijajućih polimera).

               Procjena i provjera:

            Podnositelj zahtjeva dostavlja izjavu dobavljača o sukladnosti sa zahtjevom. Izjavi se prilaže izvješće s detaljnim opisom postupaka koje su dobavljači odredili kako bi udovoljili zahtjevima za svaku od dotičnih lokacija.
            5.2.   Aditivi u plastičnim materijalima

                        (a)

                        Udjel olova, kadmija, heksavalentnog kroma i srodnih spojeva mora biti niži od 0,01 % (100 ppm) mase svakog plastičnog materijala i sintetičkog polimera korištenog u proizvodu.

                        (b)

                        Aditivi koji se koriste u plastici u koncentraciji većoj od 0,10 % masenog udjela ne označavaju se, u skladu s pravilima o razvrstavanju iz Uredbe (EZ) br. 1272/2008 Europskog parlamenta i Vijeća (3), ni jednom od sljedećih izjava o opasnosti:

                                    —

                                    kancerogeno, mutageno ili toksično za razmnožavanje, kategorije 1a, 1b i 2 (H340, H350, H350i, H360F, H360D, H360FD, H360Fd, H360Df),

                                    —

                                    akutno toksično, kategorije 1 i 2 (H300, H310, H330, H304),

                                    —

                                    toksično za ciljane organe (TCO, engl. Specific Target Organ Toxicity – STOT), kategorija 1 (H370, H372),

                                    —

                                    opasno za vodeni okoliš, kategorije 1 i 2 (H400, H410, H411).

               Procjena i provjera:

            (a), (b) Podnositelj zahtjeva dostavlja izjavu dobavljača o sukladnosti sa zahtjevima. Dostavlja se i popis dodanih tvari, s koncentracijama i pripadajućim izjavama o opasnosti/oznakama upozorenja, potkrijepljen sigurnosno-tehničkim listovima.
            Kako bi se olakšalo praćenje i nadziranje dokumentacije, moguće su provjere nasumičnog uzorka dobavljača. Dobavljač je dužan osigurati pristup proizvodnim pogonima, skladištima i sličnim postrojenjima. Povjerljivost se primjenjuje na sve dokumente i podatke koji se dostavljaju i dijele.
            5.3.   Super-upijajući polimeri

                        (a)

                        Akrilamid (broj CAS: 79-06-1) se ne smije namjerno dodavati proizvodu.

                        (b)

                        Super-upijajući polimeri koji se koriste u proizvodu mogu sadržavati najviše 1 000 ppm ostataka monomera koji su označeni izjavama o opasnosti navedenima u mjerilu 7. o tvarima ili smjesama čija je uporaba zabranjena ili ograničena. Za natrijev poliakrilat te tvari uključuju svu nevezanu akrilnu kiselinu i poprečne veze.

                        (c)

                        Super-upijajući polimeri koji se koriste u proizvodu mogu sadržavati najviše 10 % (masenog udjela) u vodi topljivih ekstrakata i oni moraju biti u skladu s mjerilom 7. o tvarima ili smjesama čija je uporaba zabranjena ili ograničena. Za natrijev poliakrilat te tvari uključuju monomere i oligomere akrilne kiseline s manjom molekularnom masom od super-upijajućih polimera u skladu s normom ISO 17190.

               Procjena i provjera:

                        (a)

                        Podnositelj zahtjeva dostavlja izjavu u kojoj se navodi da tvar nije korištena.

                        (b)

                        Podnositelj zahtjeva dostavlja izjavu dobavljača u kojoj je dokumentiran sastav super-upijajućeg polimera (ili više njih) korištenog u proizvodu. Sastav se dokumentira s pomoću sigurnosno-tehničkih listova u kojima se navode puni naziv i broj CAS te ostaci monomera koji su sadržani u proizvodu, svrstani prema zahtjevima i količinama. Preporučene metode ispitivanja su ISO 17190 i WSP 210. Moraju se opisati metode analize te navesti nazivi laboratorija koji se koriste za analizu.

                        (c)

                        Podnositelj zahtjeva dostavlja izjavu dobavljača u kojoj se navodi količina ekstrakata topljivih u vodi u super-upijajućem polimeru (polimerima). Preporučene metode ispitivanja su ISO 17190 i WSP 270. Moraju se opisati metode analize te navesti nazivi laboratorija koji se koriste za analizu.

               Mjerilo 6. Drugi materijali i sastavni dijelovi

            6.1.   Ljepljivi materijali

            Ljepljivi materijali ne smiju sadržavati ni jednu od sljedećih tvari:

                        —

                        kolofonijske smole (brojevi CAS 8050-09-7, 8052-10-6, 73138-82-6),

                        —

                        diizobutil ftalat (DIBP, broj CAS 84-69-5),

                        —

                        diizononil ftalat (DINP, broj CAS 28553-12-0),

                        —

                        formaldehid (broj CAS 50-00-0).

                  Taj se zahtjev ne primjenjuje ako te tvari nisu namjerno dodane materijalu ili konačnom proizvodu, te ako su prisutne u ljepljivim materijalima u koncentracijama ispod 100 ppm (0,010 % masenog udjela).
            Za formaldehid, gornja granica za udjel formaldehida nastalog tijekom proizvodnje ljepila je 250 ppm, mjereno u novo proizvedenoj disperziji polimera. Sadržaj slobodnog formaldehida u skrućenom ljepilu ne smije biti veći od 10 ppm. Topljena ljepila izuzimaju se od ovog zahtjeva.

               Procjena i provjera:

            Podnositelj zahtjeva dostavlja izjavu dobavljača o sukladnosti sa zahtjevima. Sigurnosno-tehnički listovi mogu se upotrijebiti kao dokaz. Dostavljaju se rezultati ispitivanja za formaldehid, uz iznimku topljenih ljepila.
            6.2.   Tinte i boje

            Proizvod i njegovi homogeni dijelovi ne smiju se bojati. Odstupanja od tog zahtjeva primjenjuju se na:

                        —

                        vrpce tampona, materijale za pakiranje i ljepljive vrpce,

                        —

                        titanov dioksid u polimerima i viskozi,

                        —

                        materijale koji nisu u izravnom kontaktu s kožom, koji mogu biti obojeni ako boja ispunjava posebne funkcije (npr. smanjenje vidljivosti proizvoda kroz bijelu ili svijetlu odjeću, označavanje ljepljivog područja vrpci, prikazivanje vlažnosti).

                  Tinte i boje koje se koriste moraju biti sukladne i s mjerilom 7. o tvarima ili smjesama čija je uporaba zabranjena ili ograničena.

               Procjena i provjera:

            Podnositelj zahtjeva dostavlja i traži od dobavljača da dostave izjavu o sukladnosti sa zahtjevima. Ako se koriste boje, njihovo korištenje mora biti opravdano navođenjem posebne funkcije koju ispunjavaju.
            6.3.   Mirisi

                        (a)

                        Proizvodi koji se stavljaju na tržište kao proizvodi osmišljeni za djecu i namijenjeni djeci te tamponi i jastučići za dojenje moraju biti bez mirisa.

                        (b)

                        Bilo koja tvar ili smjesa koja se dodaje proizvodu kao miris proizvodi se i s njom se postupa u skladu s kodeksom prakse Međunarodnog udruženja za mirise (International Fragrance Association – IFRA). Kodeks je dostupan na internetskim stranicama IFRA-e: http://www.ifraorg.org. Proizvođač mora slijediti preporuke normi IFRA-e koje se odnose na zabranu, ograničenu uporabu i specifične kriterije čistoće materijala.

                        (c)

                        Svi mirisi koji se koriste moraju također zadovoljavati mjerilo 7. o tvarima ili smjesama čija je uporaba zabranjena ili ograničena, neovisno o njihovoj koncentraciji u konačnom proizvodu.

                        (d)

                        Mirisi i sastojci mirisnih smjesa koje je Znanstveni odbor za sigurnost potrošača (SCCS) odredio kao poznate kontaktne alergene posebnog rizika (4), kao i mirisi čije korištenje treba naznačiti u popisu sastojaka u skladu s Prilogom III. Uredbi (EZ) br. 1223/2009 Europskog parlamenta i Vijeća (5), ne smiju se koristiti. Daljnje korištenje nitromošusa i policikličkih mošusa nije dopušteno.

                        (e)

                        Na ambalaži proizvoda naznačuje se da su korišteni mirisi. Nadalje, dodatno se navode nazivi mirisa i/ili sastojaka mirisnih smjesa koje je Znanstveni odbor za sigurnost potrošača odredio kao poznate kontaktne alergene za ljude i čija uporaba nije ograničena mjerilom 6.3.(c) i (d).

               Procjena i provjera:

            Podnositelj zahtjeva dostavlja izjavu o sukladnosti za sve zahtjeve utvrđene u točkama (a) do (e), zajedno s izjavom proizvođača mirisa, ako je to primjereno. Kada se koriste mirisi, dostavlja se i popis mirisa koji su korišteni i vizualni dokaz da su podaci naznačeni na ambalaži.
            6.4.   Losioni

                        (a)

                        Losioni se ne smiju koristiti u ženskim ulošcima, tamponima i jastučićima za dojenje. Korištenje losiona u drugim proizvodima naznačuje se na ambalaži.

                        (b)

                        Svaki losion koji se koristi u proizvodima osim ženskih uložaka, tampona i jastučića za dojenje mora biti u skladu s mjerilom 6.3. o mirisima i mjerilom 7. o tvarima ili smjesama čija je uporaba zabranjena ili ograničena, bez obzira na njegovu koncentracija u konačnom proizvodu.

                        (c)

                        Sljedeće se tvari ne smiju koristiti: triklosan, parabeni, formaldehid i tvari koje ispuštaju formaldehid.

               Procjena i provjera:

            Podnositelj zahtjeva dostavlja izjavu o sukladnosti zajedno s izjavom proizvođača losiona, ako je to primjereno. Kada se koriste losioni, dostavlja se i vizualni dokaz da su podaci naznačeni na ambalaži.
            6.5.   Silikon

                        (a)

                        Ako su dijelovi proizvoda tretirani silikonom, proizvođač osigurava zaštitu radnika od otapala.

                        (b)

                        Ni oktametil-ciklotetrasiloksan D4 (CAS 556-67-2) ni dekametil-ciklopentasiloksan D5 (CAS 541-02-6) ne smiju biti sadržani u kemijskim proizvodima koji se koriste za tretiranje sastavnih dijelova silikonom. Taj se zahtjev ne primjenjuje ako te tvari nisu namjerno dodane materijalu ili konačnom proizvodu, te ako su prisutne u silikonu u koncentracijama ispod 100 ppm (0,01 % masenog udjela).

               Procjena i provjera:

                        (a)

                        Podnositelj zahtjeva dostavlja informacije o metodi koja je korištena za tretiranje silikonom i dokumentaciju kojom se potvrđuje da su radnici zaštićeni.

                        (b)

                        Podnositelj zahtjeva dostavlja izjavu dobavljača o sukladnosti s tim zahtjevom.

                  6.6.   Čestice nanosrebra

            Čestice nanosrebra ne smiju se namjerno dodavati proizvodu ili bilo kojem njegovu homogenom dijelu ili materijalu.

               Procjena i provjera

            Podnositelj zahtjeva dostavlja i traži od dobavljača da dostavi izjavu o sukladnosti s tim zahtjevom.

               Mjerilo 7. Tvari ili smjese čija je uporaba zabranjena ili ograničena

            7.1.   Opasne tvari i smjese

            Znak za okoliš EU-a može se ne dodijeliti ako proizvod ili bilo koji njegov sastavni dio, kako je definirano člankom 3. stavkom 3. Uredbe (EZ) br. 1907/2006 Europskog parlamenta i Vijeća (6), ili bilo koji njegov homogeni dio sadržava tvari ili smjese koje ispunjavaju mjerila za označavanje izjavama o opasnosti ili oznakama upozorenja iz tablice 4., u skladu s Uredbom (EZ) br. 1272/2008 ili Direktivom Vijeća 67/548/EEZ (7), ili sadržava tvari ili smjese iz članka 57. Uredbe (EZ) br. 1907/2006, osim ako nije odobreno posebno izuzeće.
            Najnovija pravila o razvrstavanju koja je usvojila Unija imaju prednost pred navedenim izjavama o opasnosti i oznakama upozorenja. Podnositelji zahtjeva osiguravaju da se svo razvrstavanje temelji na najnovijim pravilima za razvrstavanje.
            Izjave o opasnosti i oznake upozorenja iz tablice 4. općenito se odnose na tvari. Međutim, kad nije moguće dobiti podatke o tvarima, primjenjuju se pravila za razvrstavanje za smjese.
            Tvari ili smjese čija se svojstva mijenjaju obradom tako da više nisu bioraspoložive ili se kemijski izmijene tako da se ukloni ranije utvrđena opasnost izuzete su iz mjerila 7.1. To uključuje, na primjer, modificirane polimere i monomere ili aditive, koji se kovalentno vezuju u plastici.
            Granične vrijednosti koncentracija za tvari ili smjese kojima se može dodijeliti ili kojima je dodijeljena izjava o opasnosti ili oznaka upozorenja iz tablice 4. i koje zadovoljavaju kriterije za razvrstavanje u razrede ili kategorije opasnosti te za tvari koje zadovoljavaju kriterije utvrđene u točkama (a), (b) ili (c) članka 57. Uredbe (EZ) br. 1907/2006 ne smiju prelaziti opće ili posebne granične vrijednosti koncentracija utvrđene u skladu s člankom 10. Uredbe (EZ) br. 1272/2008. Ako su utvrđene posebne granične vrijednosti koncentracija, one imaju prednost pred generičkima.

               Tablica 4.

               Izjave o opasnosti i oznake upozorenja

                        Izjava o opasnosti (1)

                        Oznaka upozorenja (2)

                        H300 Smrtonosno ako se proguta

                        R28

                        H301 Otrovno ako se proguta

                        R25

                        H304 Može biti smrtonosno ako se proguta i uđe u dišni sustav

                        R65

                        H310 Smrtonosno u dodiru s kožom

                        R27

                        H311 Otrovno u dodiru s kožom

                        R24

                        H330 Smrtonosno ako se udahne

                        R23/26

                        H331 Otrovno ako se udahne

                        R23

                        H340 Može prouzročiti genetska oštećenja

                        R46

                        H341 Sumnja se da uzrokuje genetska oštećenja

                        R68

                        H350 Može prouzročiti rak

                        R45

                        H350i Može prouzročiti rak ako se udiše

                        R49

                        H351 Sumnja se da uzrokuje rak

                        R40

                        H360F Može štetno djelovati na plodnost

                        R60

                        H360D Može naškoditi nerođenom djetetu

                        R61

                        H360FD Može štetno djelovati na plodnost, može naškoditi nerođenom djetetu

                        R60/61/60-61

                        H360Fd Može štetno djelovati na plodnost, sumnja se da štetno djeluje na nerođeno dijete

                        R60/63

                        H360Df Može naškoditi nerođenom djetetu, sumnja se da štetno djeluje na plodnost

                        R61/62

                        H361f Sumnja se da štetno djeluje na plodnost

                        R62

                        H361d Sumnja se da štetno djeluje na nerođeno dijete

                        R63

                        H361fd Sumnja se da štetno djeluje na plodnost, sumnja se da štetno djeluje na nerođeno dijete

                        R62-63

                        H362 Može štetno djelovati na djecu koja se hrane majčinim mlijekom

                        R64

                        H370 Oštećuje organe

                        R39/23/24/25/26/27/28

                        H371 Može oštetiti organe

                        R68/20/21/22

                        H372 Oštećuje organe tijekom produljene ili ponavljane izloženosti

                        R48/25/24/23

                        H373 Može oštetiti organe tijekom produljene ili ponavljane izloženosti

                        R48/20/21/22

                        H400 Vrlo otrovno za organizme koji žive u vodi

                        R50

                        H410 Vrlo otrovno s dugotrajnim učincima za organizme koji žive u vodi

                        R50-53

                        H411 Otrovno s dugotrajnim učincima za organizme koji žive u vodi

                        R51-53

                        H412 Štetno s dugotrajnim učincima za organizme koji žive u vodi

                        R52-53

                        H413 Može dugotrajno štetno djelovati na organizme koji žive u vodi

                        R53

                        EUH059 Opasno za ozonski omotač

                        R59

                        EUH029 U dodiru s vodom oslobađa otrovni plin

                        R29

                        EUH031 U dodiru s kiselinama oslobađa otrovni plin

                        R31

                        EUH032 U dodiru s kiselinama oslobađa vrlo otrovni plin

                        R32

                        EUH070 Otrovno u dodiru s očima

                        R39-41

                        H317 (potkategorija 1A): Može prouzročiti alergijsku kožnu reakciju (granična koncentracija ≥ 0,1 % w/w) (3)

                        R43

                        H317 (potkategorija 1B): Može prouzročiti alergijsku kožnu reakciju (granična koncentracija ≥ 1,0 % w/w) (3)

                        H334: Ako se udahne može prouzročiti simptome alergije ili astme ili poteškoće s disanjem

                        R42

               Procjena i provjera:

            Podnositelj zahtjeva dostavlja podatke o sastavu proizvoda, uključujući i sve njegove sastavne i homogene dijelove.
            Podnositelj zahtjeva provjerava prisutnost tvari i smjesa koje se mogu razvrstati s pomoću izjava o opasnosti ili oznaka upozorenja prethodno navedenih u ovom mjerilu. Podnositelj zahtjeva dostavlja izjavu o sukladnosti s tim mjerilom za proizvod, svaki njegov sastavni ili homogeni dio.
            Podnositelji zahtjeva odabiru odgovarajuće oblike provjere. Predviđeni su sljedeći glavni oblici provjere:

                        —

                        homogeni dijelovi i sve povezane obrade ili nečistoće (npr. sloj super-upijajućeg polimera): za sastavne materijale tog dijela proizvoda i za tvari i smjese koje se koriste pri oblikovanju i obradi materijala koji ostaju u konačnom dijelu proizvoda u koncentraciji iznad granične vrijednosti od 0,10 % w/w dostavljaju se sigurnosno-tehnički listovi, osim ako se primjenjuje niža generička ili posebna granična vrijednost koncentracije u skladu s člankom 10. Uredbe (EZ) br. 1272/2008,

                        —

                        kemijski recepti koji proizvodu ili sastavnim dijelovima proizvoda daju posebnu funkciju (npr. ljepila, boje): za tvari i smjese koje se koriste pri sastavljanju konačnog proizvoda ili tvari i smjese koje se koriste u sastavnim dijelovima proizvoda i ostaju u sastavnim dijelovima proizvoda dostavljaju se sigurnosno-tehnički listovi.

                  Izjava sadržava povezanu dokumentaciju kao što su izjave o sukladnosti koje potpisuju dobavljači, o nerazvrstavanju tvari, smjesa ili materijala u bilo koji razred opasnosti koji se povezuje s izjavama o opasnosti ili oznakama upozorenja navedenima u tablici 4. u skladu s Uredbom (EZ) br. 1272/2008, u mjeri u kojoj se to može odrediti barem iz podataka koji udovoljavaju zahtjevima iz Priloga VII. Uredbi (EZ) br. 1907/2006.
            Dostavljeni podaci odnose se na oblik ili fizička stanja tvari ili smjesa onako kako su uporabljene u konačnom proizvodu.
            Kao potpora izjavi o razvrstavanju ili nerazvrstavanju, za svaku tvar i smjesu dostavljaju se sljedeći tehnički podaci:

                        i.

                        za tvari koje nisu prijavljene u skladu s Uredbom (EZ) br. 1907/2006 ili koje još nisu razvrstane prema usklađenoj klasifikaciji CLP (Classification, Labelling and Packaging – razvrstavanje, označivanje i pakiranje): podaci u skladu sa zahtjevima iz Priloga VII. toj Uredbi;

                        ii.

                        za tvari koje su prijavljene u skladu s Uredbom (EZ) br. 1907/2006 i koje ne udovoljavaju zahtjevima za klasifikaciju CLP: podaci na temelju registracije u sustavu REACH kojima se potvrđuje nerazvrstanost tvari;

                        iii.

                        za tvari čije je razvrstavanje usklađeno ili koje su samorazvrstane: sigurnosno-tehnički listovi ako su dostupni. Ako nisu dostupni ili je tvar samorazvrstana, dostavljaju se podaci koji se odnose na razvrstavanje tvari prema opasnosti u skladu s Prilogom II. Uredbi (EZ) br. 1907/2006;

                        iv.

                        za smjese: sigurnosno-tehnički listovi ako su dostupni. Ako nisu dostupni, dostavlja se izračun za razvrstavanje smjese u skladu s pravilima iz Uredbe (EZ) br. 1272/2008, zajedno s podacima koji se odnose na razvrstavanje smjesa prema opasnosti u skladu s Prilogom II. Uredbi (EZ) br. 1907/2006.

                  Sigurnosno-tehnički listovi izrađuju se u skladu sa smjernicama koje su navedene u odjeljcima 2., 3., 9., 10., 11. i 12. Priloga II. Uredbi (EZ) br. 1907/2006 (zahtjevi za sastavljanje sigurnosno-tehničkih listova). Za nepotpune sigurnosno-tehničke listove bit će potrebna nadopuna podacima iz izjava dobavljača kemijskih tvari.
            Informacije o bitnim svojstvima tvari mogu se dobiti i drugim sredstvima osim ispitivanjima, primjerice primjenom alternativnih metoda, poput metoda in vitro, modelima kvantitativnog odnosa strukture i djelovanja ili grupiranjem ili analogijom u skladu s Prilogom XI. Uredbi (EZ) br. 1907/2006. Snažno se potiče razmjena važnih podataka duž cijelog opskrbnog lanca.
            7.2.   Tvari navedene u skladu s člankom 59. stavkom 1. Uredbe (EZ) br. 1907/2006

            Za tvari vrlo visokog rizika uvrštene u popis u članku 59. stavku 1. Uredbe (EZ) br. 1907/2006 koje su prisutne u smjesama, u nekom sastavnom dijelu ili u bilo kojem homogenom dijelu proizvoda u koncentracijama > 0,10 % masenog udjela nije dopušteno izuzeće od članka 6. stavka 6. Uredbe (EZ) br. 66/2010.

               Procjena i provjera

            Na dan podnošenja zahtjeva upućuje se na najnoviji popis tvari vrlo visokog rizika. Podnositelj zahtjeva dostavlja izjavu o sukladnosti s mjerilom 7.2., zajedno s povezanom dokumentacijom, uključujući izjave o sukladnosti potpisane od strane dobavljača materijala i kopije odgovarajućih sigurnosno-tehničkih listova za tvari ili smjese u skladu s Prilogom II. Uredbi (EZ) br. 1907/2006 za tvari i smjese. Granične vrijednosti koncentracija navode se u sigurnosno-tehničkim listovima u skladu s člankom 31. Uredbe (EZ) br. 1907/2006 za tvari i smjese.

               Mjerilo 8. Materijalna učinkovitost u proizvodnji

            Količina otpada nastalog tijekom proizvodnje i pakiranja proizvoda, bez dijela koji se ponovno koristi ili pretvara u korisne materijale i/ili energiju, ne smije prelaziti:

                        —

                        10 % masenog udjela konačnih proizvoda za tampone,

                        —

                        5 % masenog udjela konačnih proizvoda za sve ostale proizvode.

               Procjena i provjera

            Podnositelj zahtjeva prilaže dokaz o količini otpada koji nije ponovno upotrijebljen u postupku proizvodnje niti pretvoren u materijale i/ili energiju.
            Izračuni se prikazuju u skladu s normom ISO 14025 i podnositelj zahtjeva dostavlja sve sljedeće parametre koji se odnose na:

                        —

                        težinu proizvoda i ambalaže,

                        —

                        sve otpadne tokove nastale tijekom proizvodnje i

                        —

                        odgovarajuću obradu (npr. recikliranje, spaljivanje), uključujući dio otpada koji se ponovno koristi i dio otpada koji se odlaže.

                  Neto otpad izračunava se kao razlika između količine proizvedenog otpada i količine ponovno upotrijebljenog otpada.

               Mjerilo 9. Smjernice o zbrinjavanju proizvoda

            Proizvođači moraju napisati ili naznačiti pomoću vizualnih simbola na ambalaži:

                        —

                        da se proizvod ne smije bacati u zahod,

                        —

                        kako se proizvod pravilno zbrinjava.

               Procjena i provjera:

            Podnositelj zahtjeva mora dostaviti primjerak ambalaže.

               Mjerilo 10. Prikladnost za uporabu i kvaliteta proizvoda

            Učinkovitost/kvaliteta proizvoda mora biti zadovoljavajuća i barem jednaka onoj proizvoda koji su već na tržištu. Prikladnost za uporabu ispituje se s obzirom na obilježja i parametre navedene u tablici 6. Pragovi uspješnosti, ako su utvrđeni, moraju biti usklađeni.

               Tablica 5.

               Obilježja i parametri koji opisuju prikladnost za uporabu proizvoda koji se ispituje

                        Obilježje

                        Propisani postupak ispitivanja (prag uspješnosti)

                        Dječje pelene

                        Ženski ulošci

                        Tamponi

                        Jastučići za dojenje

                        Ispitivanja u uporabi

                                    U1.

                                    Upijanje i zaštita od propuštanja (*2)

                        ispitivanje potrošača (propuštanje se javlja u manje od 5 % prilika uporabe proizvoda)

                                    U2.

                                    Suhoća kože

                        ispitivanje potrošača (80 % potrošača koji su ispitali proizvod ocjenjuju ga zadovoljavajućim)

                        nije primjenjivo

                        kao i za dječje pelene

                                    U3.

                                    Pristajanje i udobnost

                        ispitivanje potrošača (80 % potrošača koji su ispitali proizvod ocjenjuju ga zadovoljavajućim)

                                    U4.

                                    Ukupni rezultati

                        ispitivanje potrošača (80 % potrošača koji su ispitali proizvod ocjenjuju ga zadovoljavajućim)

                        Tehnička ispitivanja

                                    T1.

                                    Upijanje i zaštita od propuštanja

                        brzina upijanja i kapacitet upijanja prije propuštanja

                        metoda syngina

                        nema preporučene metode

                                    T2.

                                    Suhoća kože

                        TEWL, postupak ponovnog vlaženja ili ispitivanje korneometrom

                        nije primjenjivo

                        nema preporučene metode

               Procjena i provjera:

            Izvješće o ispitivanju dostavlja se za radna i tehnička ispitivanja i u njemu se navode metode ispitivanja, rezultati ispitivanja i korišteni podaci. Ispitivanja se provode u laboratorijima za koje je priznato da provode sustave upravljanja kvalitetom, neovisno o tome jesu li unutarnji ili vanjski laboratoriji.
            Ispitivanja se provode za specifičnu vrstu i veličinu proizvoda koji se prijavljuju za dodjelu znaka za okoliš EU-a. Ipak, ako se može dokazati da proizvodi imaju isti učinak, može biti dovoljno ispitati samo jednu veličinu ili reprezentativnu kombinaciju veličina za svaki model proizvoda. Posebna pažnja posvećuje se uzorkovanju, prijevozu i skladištenju proizvoda, kako bi se zajamčili rezultati koji se mogu ponoviti. Preporučuje se ne pakirati proizvode u neprovidne materijale ili ih ponovno pakirati u neutralne ambalaže zbog rizika od promjene učinkovitosti proizvoda i/ili ambalaže.
            Informacije o ispitivanju moraju biti dostupne nadležnim tijelima, uz poštovanje povjerljivosti. Rezultati ispitivanja moraju se jasno objasniti i predstaviti na jeziku te uz uporabu jedinica i simbola koji su razumljivi korisniku podataka. Navode se sljedeći elementi: vrijeme i mjesto ispitivanja; kriteriji prema kojima su odabrani proizvodi za ispitivanje i određena reprezentativnost tih proizvoda; obilježja odabrana za ispitivanje i, ako je primjenjivo, razlozi zašto neka obilježja nisu uključena; metode ispitivanja koje su korištene i njihova ograničenja ako postoje. Daju se jasne smjernice o uporabi rezultata ispitivanja.
            Dodatne smjernice za ispitivanja korisnika:

                        —

                        uzorkovanje, plan ispitivanja, sastavljanje panela i analiza rezultata ispitivanja moraju biti u skladu sa standardnom statističkom praksom (AFNOR Q 34-019, ASTM E1958-07e1 ili istovrijedne metode),

                        —

                        svaki se proizvod procjenjuje na temelju upitnika. Ispitivanje treba trajati najmanje 72 sata, a ako je moguće punih tjedan dana te se mora ostvariti u uobičajenim uvjetima uporabe proizvoda,

                        —

                        preporučeni broj osoba za ispitivanje je najmanje 30. Svi pojedinci koji sudjeluju u ispitivanju moraju trenutno koristiti dotični tip/veličinu proizvoda koji se ispituje,

                        —

                        ako proizvod nije posebno namijenjen jednom spolu, omjer muških i ženskih osoba je 1:1,

                        —

                        mješovita skupina pojedinaca koji proporcionalno zastupaju različite skupine potrošača dostupne na tržištu sudjeluje u ispitivanju. Dob, zemlju i spol potrebno je jasno navesti,

                        —

                        bolesne osobe i one koje imaju kronične kožne bolesti ne sudjeluju u ispitivanju. U slučajevima kada se pojedinci razbole tijekom razdoblja ispitivanja, to treba navesti u upitniku i odgovori se ne uzimaju u obzir pri ocjenjivanju,

                        —

                        za suhoću kože, pristajanje i udobnost, potrebno je da 80 % potrošača koji ispituju proizvod ocijeni rezultate proizvoda zadovoljavajućima, što bi moglo značiti primjerice da potrošač dodijeli 60 bodova (na kvantitativnoj ljestvici od 1 do 100) ili da ocijeni proizvod dobrim ili vrlo dobrim (od pet kvalitativnih opcija: vrlo loš, loš, prosječan, dobar, vrlo dobar). Za apsorpciju i zaštitu od propuštanja, propuštanje se smije pojaviti u manje od 5 % proizvoda koje se ispituje,

                        —

                        rezultati se statistički vrednuju po završetku ispitivanja,

                        —

                        treba izvijestiti o vanjskim čimbenicima poput brendiranja, tržišnih udjela i oglašavanja, koji mogu utjecati na percepciju učinkovitosti proizvoda.

                  Dodatni zahtjevi za tehnička ispitivanja:

                        —

                        metode ispitivanja temelje se, što je više moguće, na metodama koje su relevantne za proizvod, ponovljive i stroge,

                        —

                        ispituje se najmanje pet uzoraka. Prosječni rezultati dostavljaju se zajedno s naznakom standardnog odstupanja.

                  Težina, dimenzije, i značajke dizajna proizvoda opisuju se i dostavljaju u skladu s mjerilom 1.

               Mjerilo 11. Socijalni aspekti

            Podnositelji zahtjeva osiguravaju da se na proizvodnim lokacijama duž opskrbnog lanca koji se upotrebljava za proizvodnju licenciranog proizvoda (ili više njih) poštuju temeljna načela i prava na radu, kao što je opisano u temeljnim standardima rada Međunarodne organizacije rada (ILO), UN-ovom Svjetskom sporazumu i OECD-ovim Smjernicama za multinacionalna poduzeća. Za potrebe provjere upućuje se na sljedeće temeljne standarde rada Međunarodne organizacije rada:

                        029

                        Prisilni rad

                        087

                        Sloboda udruživanja i zaštita prava na organiziranje

                        098

                        Pravo na organiziranje i kolektivno pregovaranje

                        100

                        Jednakost plaća

                        105

                        Ukidanje prisilnog rada

                        111

                        Diskriminacija (zapošljavanje i zanimanje)

                        138

                        Najniža dob za zapošljavanje

                        155

                        Sigurnost i zaštita zdravlja na radu

                        182

                        Ukidanje najgorih oblika rada djece

                  O tim standardima potrebno je obavijestiti proizvodne pogone duž opskrbnog lanca koji se upotrebljava za izradu konačnog proizvoda.

               Procjena i provjera

            Podnositelj zahtjeva dokazuje provjeru sukladnosti koju je provela treća strana neovisnom provjerom ili dokumentarnim dokazom, uključujući posjete revizora lokaciji tijekom postupka provjere za znak za okoliš EU-a za proizvodne pogone u opskrbnom lancu licenciranih proizvoda. To se događa nakon podnošenja zahtjeva i naknadno tijekom razdoblja odobravanja dozvole ako se uvode nove proizvodne lokacije.

               Mjerilo 12. Podaci koji se navode na znaku za okoliš EU-a

            Znak za okoliš EU-a naznačuje se na ambalaži proizvoda. U polju 2. znaka za okoliš EU-a nalazi se sljedeći tekst:

                        —

                        „Smanjena potrošnja resursa”,

                        —

                        „Smanjena uporaba opasnih tvari”,

                        —

                        „Uspješno ispitivanje učinkovitosti i kvalitete”.

                  Sljedeći tekst treba također navesti na ambalaži: „Više informacija o tome zašto je ovome proizvodu dodijeljen znak za okoliš EU-a potražite na stranici http://ec.europa.eu/environment/ecolabel/.”

               Procjena i provjera

            Podnositelj zahtjeva dostavlja izjavu o sukladnosti sa zahtjevom i vizualni dokaz.

               (*1)  Pri izračunu uzete su u obzir neto emisije fosfora. Fosfor koji se prirodno nalazi u drvnim sirovinama i u vodi može se oduzeti od ukupnih emisija fosfora. Prihvaćaju se smanjenja do 0,010 kg/ADT.

               (1)  Kako je određeno Direktivom 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora te o izmjeni i kasnijem stavljanju izvan snage direktiva 2001/77/EZ i 2003/30/EZ (SL L 140, 5.6.2009., str. 16.).

               (2)  Uredba Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (SL L 189, 20.7.2007., str. 1.).

               (3)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

               (4)  Mišljenje Znanstvenog odbora za sigurnost potrošača o mirisnim alergenima u kozmetičkim proizvodima doneseno u lipnju 2012.: http://ec.europa.eu/health/scientific_committees/consumer_safety/docs/sccs_o_102.pdf

               (5)  Uredba (EZ) br. 1223/2009 Europskog parlamenta i Vijeća od 30. studenoga 2009. o kozmetičkim proizvodima (SL L 342, 22.12.2009., str. 59.).

               (6)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 te Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

               (7)  Direktiva Vijeća 67/548/EEZ od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari (SL 196, 16.8.1967., str. 1.).

               (1)  U skladu s Uredbom (EZ) br. 1272/2008.

               (2)  U skladu s Direktivom 67/548/EEZ i Direktivom 1999/45/EZ Europskog parlamenta i Vijeća od 31. svibnja 1999. o usklađivanju zakona i drugih propisa država članica u odnosu na razvrstavanje, pakiranje i označivanje opasnih pripravaka (SL L 200, 30.7.1999., str. 1.).

               (3)  U skladu s Uredbom Komisije (EU) br. 286/2011 od 10. ožujka 2011. o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa, za potrebe njezine prilagodbe tehničkom i znanstvenom napretku (SL L 83, 30.3.2011., str. 1.).

               (*2)  Ulošci bez jezgre namijenjeni zaštiti ženskog rublja (tanki ulošci) izuzeti su od tog zahtjeva.


Odluka Komisije od 08/03/2016 u kojoj se određuje koncentracija kompatibilna sa zajedničkim tržištem (Predmet br. COMP/M.7923 - LKQ CORPORATION / RHIAG GROUP) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2001/497/EZ: Odluka Komisije od 15. lipnja 2001. o standardnim ugovornim klauzulama za prijenos osobnih podataka u treće zemlje, u skladu s Direktivom 95/46/EZ (objavljeno u skladu s dokumentom broj C(2001) 1539)  Tekst značajan za EGP

text:
               13/Sv. 051

               HR

               Službeni list Europske unije

               31

         32001D0497

               L 181/19

               SLUŽBENI LIST EUROPSKE UNIJE

               15.06.2001.

      ODLUKA KOMISIJE

   od 15. lipnja 2001.
   o standardnim ugovornim klauzulama za prijenos osobnih podataka u treće zemlje, u skladu s Direktivom 95/46/EZ
   (objavljeno u skladu s dokumentom broj C(2001) 1539)
   (Tekst značajan za EGP)
   (2001/497/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom kretanju takvih podataka (1), a posebno njezin članak 26. stavak 4.,
   budući da:

               (1)

               Države članice, u skladu s Direktivom 95/46/EZ obvezne su predvidjeti da se iznošenje osobnih podataka u treće zemlje može izvršiti samo ako treća zemlja o kojoj se radi osigurava odgovarajuću razinu zaštite podataka i ako se prije iznošenja podataka poštuju propisi država članica koji su u skladu s ostalim odredbama Direktive.

               (2)

               Međutim, članak 26. stavak 2. Direktive 95/46/EZ određuje da države članice mogu odobriti, u skladu s određenim zaštitnim mjerama, iznošenje ili niz iznošenja osobnih podataka u treće zemlje koje nemaju osiguranu prikladnu razinu zaštite. Takve zaštitne mjere mogu se posebno ostvariti putem primjene odgovarajućih ugovornih klauzula.

               (3)

               U skladu s Direktivom 95/46/EZ razina zaštite podataka treba se ocijeniti u svjetlu svih okolnosti koje se odnose na aktivnost iznošenja podataka ili niz aktivnosti iznošenja podataka. Radna skupina za zaštitu pojedinaca u pogledu obrade osobnih podataka osnovana prema toj Direktivi (2) objavila je smjernice radi olakšavanja te ocjene (3).

               (4)

               Članak 26. stavak 2. Direktive 95/46/EZ, koji omogućuje fleksibilnost organizacije koja želi iznijeti podatke u treće zemlje i članak 26. stavak 4., koji određuje standardne ugovorne klauzule, ključni su za održavanje potrebnog protoka osobnih podataka između Zajednice i trećih zemalja bez nepotrebnih tereta za gospodarske subjekte. Ti su članci posebno važni s obzirom na činjenicu da Komisija vjerojatno neće donijeti nalaz o adekvatnosti u skladu s člankom 25. stavkom 6., osim kratkoročno ili čak srednjoročno za točno određen broj država.

               (5)

               Standardne ugovorne klauzule samo su jedna od nekoliko mogućnosti, prema Direktivi 95/46/EZ, zajedno s člankom 25. i člankom 26. stavcima 1. i 2., zakonitog iznošenja osobnih podataka u treće zemlje. Organizacijama će biti jednostavnije iznositi osobne podatke u treće zemlje unošenjem standardnih ugovornih klauzula u ugovor. Standardne ugovorne klauzule odnose se samo na zaštitu podataka. Iznositelj podataka i primatelj podataka slobodno uključuju sve druge klauzule poslovne prirode, kao što su klauzule o uzajamnoj pomoći u slučajevima sporova s ispitanicima ili nadzornim tijelom, koje oni smatraju primjerenima za ugovor dokle god one nisu u suprotnosti sa standardnim ugovornim klauzulama.

               (6)

               Ova Odluka treba biti bez utjecaja na nacionalna ovlaštenja koja države članice mogu odobriti u skladu s odredbama nacionalnog prava kojima se primjenjuje članak 26. stavak 2. Direktive 95/46/EZ. Okolnosti posebnih slučajeva iznošenja podataka mogu zahtijevati da voditelji zbirki osobnih podataka osiguraju različite zaštitne mjere u smislu članka 26. stavka 2. Ova Odluka, u svakom slučaju, ima samo učinak postavljanja zahtjeva državama članicama da ne odbiju priznati, kao osiguranje odgovarajuće razine zaštite, ugovorne klauzule iz ove Odluke, te stoga nema učinak na druge ugovorne klauzule.

               (7)

               Područje primjene ove Odluke ograničeno je na utvrđivanje da voditelji zbirki osobnih podataka osnovani u Zajednici mogu koristiti klauzule iz Priloga radi uvođenja dostatnih zaštitnih mjera u smislu članka 26. stavka 2. Direktive 95/46/EZ. Iznošenje osobnih podataka u treće zemlje je aktivnost obrade podataka u državi članici, čija je zakonitost podložna nacionalnom pravu. Nadzorna tijela država članica nadležna za zaštitu podataka, prilikom izvršenja njihovih funkcija i ovlaštenja u skladu s člankom 28. Direktive 95/46/EZ, trebaju ostati nadležna za ocjenjivanje je li iznositelj podataka postupao sukladno odredbama nacionalnog prava kojima se primjenjuju odredbe Direktive 95/46/EZ, a posebno sukladno bilo kojim posebnim pravilima u pogledu obveze pružanja informacija prema toj Direktivi.

               (8)

               Ova se Odluka ne odnosi na iznošenje osobnih podataka od strane voditelja zbirki osobnih podataka osnovanih u Zajednici primateljima osnovanima izvan područja Zajednice koji djeluju samo kao izvršitelji obrade. Takve aktivnosti iznošenja podataka ne zahtijevaju iste zaštitne mjere budući da izvršitelj obrade djeluje isključivo u ime voditelja zbirke osobnih podataka. Komisija namjerava regulirati tu vrstu iznošenja podataka naknadnom odlukom.

               (9)

               Prikladno je odrediti najmanju količinu informacija koje ugovorne stranke moraju navesti u ugovoru koji se odnosi na iznošenje podataka. Države članice trebaju zadržati pravo da odrede informacije koje su ugovorne stranke dužne pružiti. Primjena ove Odluke treba se ispitati u svjetlu iskustva.

               (10)

               Komisija će u budućnosti također razmotriti pružaju li standardne ugovorne klauzule koje podnose poslovne organizacije ili druge zainteresirane strane odgovarajuću razinu zaštite u skladu s Direktivom 95/46/EZ.

               (11)

               Iako ugovorne stranke trebaju biti slobodne prilikom ugovaranja materijalno-pravnih odredaba o zaštiti podataka koje primatelj podataka mora poštovati, postoje određena načela zaštite podataka koja se, u svakom slučaju, trebaju primjenjivati.

               (12)

               Podaci se trebaju obrađivati i nakon toga koristiti ili prosljeđivati samo za određene potrebe i ne trebaju se čuvati duže nego što je to potrebno.

               (13)

               U skladu s člankom 12. Direktive 95/46/EZ ispitanik treba imati pravo na uvid u sve podatke koji se na njega odnose i, na odgovarajući način, pravo na izmjenu, brisanje ili blokiranje određenih podataka.

               (14)

               Daljnja iznošenja osobnih podataka drugom voditelju zbirke osobnih podataka u trećoj zemlji trebaju biti dopuštena samo pod određenim uvjetima, posebno kako bi se osiguralo da ispitanici primaju prave informacije i imaju mogućnost prigovora ili da u određenim slučajevima uskrate odobrenja.

               (15)

               Pored ocjenjivanja jesu li iznošenja podataka u treće zemlje u skladu s odredbama nacionalnog prava, nadzorna tijela trebaju imati ključnu ulogu u ovom ugovornom mehanizmu kako bi osigurala da su osobni podaci prikladno zaštićeni nakon iznošenja. Pod posebnim okolnostima, nadzorna tijela država članica trebaju zadržati pravo na zabranu ili obustavu iznošenja podataka ili niza iznošenja podataka koja se temelje na standardnim ugovornim klauzulama u onim iznimnim slučajevima kad se utvrdi da će iznošenje podataka na temelju ugovora vjerojatno bitno štetno utjecati na jamstva osiguranja prikladne zaštite dane ispitaniku.

               (16)

               Standardne ugovorne klauzule ne trebaju provoditi samo organizacije koje su ugovorne stranke ugovora, nego i ispitanici, posebno u slučajevima kad ispitanici pretrpe štetu kao posljedicu povrede odredbi ugovora.

               (17)

               Mjerodavno pravo za ugovor treba biti pravo države članice u kojoj je osnovan iznositelj podataka, kako bi se trećoj ovlaštenoj strani omogućilo da osigura provedbu ugovora. Ispitanicima se treba omogućiti da ih se zastupa putem udruga ili drugih tijela, ako to žele i ako je to dopušteno prema nacionalnom pravu.

               (18)

               Radi umanjenja praktičnih poteškoća koje ispitanici mogu prilikom pokušaja ostvarivanja njihovih prava prema standardnim ugovornim klauzulama, iznositelj podataka i primatelj podataka trebaju biti solidarno i pojedinačno odgovorni za štetu koja proizlazi iz bilo koje povrede tih odredaba koje su obuhvaćene klauzulom o pravima trećih strana.

               (19)

               Ispitanik ima pravo poduzeti radnje i primiti od iznositelja podataka, primatelja podataka ili od oboje, naknadu bilo koje štete koja proizlazi iz bilo koje radnje koja nije u skladu s obvezama sadržanima u standardnim ugovornim klauzulama. Obje ugovorne stranke mogu biti izuzete od te odgovornosti ako dokažu da nijedna od njih nije odgovorna.

               (20)

               Solidarna i pojedinačna odgovornost ne odnosi se na one odredbe koje nisu obuhvaćene klauzulom o pravima trećih i da ne treba odrediti da jedna ugovorna strana nadoknađuje štetu koja proizlazi iz nezakonite obrade podataka od strane druge ugovorne stranke. Iako uzajamna naknada štete između ugovornih strana nije uvjet za dostatnost razine zaštite ispitanika i stoga može biti izbrisana, ona je uključena u standardne ugovorne klauzule radi pojašnjenja i radi izbjegavanja potrebe da ugovorne stranke posebno pregovaraju o odredbama o naknadi štete.

               (21)

               U slučaju spora između ugovornih strana i ispitanika koji se ne može riješiti mirnim putem i u slučajevima kad se ispitanik poziva na klauzulu o pravima trećih, ugovorne stranke su suglasne omogućiti ispitaniku da izabere između posredovanja, arbitraže ili sudskog postupka. Mjera u kojoj će ispitanik imati stvarno pravo na izbor ovisit će o dostupnosti pouzdanih i priznatih sustava posredovanja i arbitraže. Posredovanje od strane nadzornih tijela države članice treba predstavljati jednu od mogućnosti kad ta tijela pružaju takvu uslugu.

               (22)

               Radna skupina za zaštitu pojedinaca u pogledu obrade osobnih podataka, koja je osnovana prema članku 29. Direktive 95/46/EZ, dostavila je mišljenje o razini zaštite osigurane prema standardnim ugovornim klauzulama navedenima u Prilogu ove Odluke, koje je uzeto u obzir prilikom pripremanja ove Odluke (4).

               (23)

               Mjere predviđene ovom Odlukom u skladu su s mišljenjem Odbora osnovanog prema članku 31. Direktive 95/46/EZ,

         DONIJELA JE OVU ODLUKU:
   Članak 1.
   Smatra se da standardne ugovorne klauzule navedene u Prilogu pružaju odgovarajuću razinu zaštite u pogledu zaštite privatnosti i temeljnih prava i sloboda pojedinaca te u pogledu ostvarivanja odgovarajućih prava, kako je to određeno u članku 26. stavku 2. Direktive 95/46/EZ.
   Članak 2.
   Ova Odluka odnosi se samo na dostatnost razine zaštite koju pružaju standardne ugovorne klauzule za iznošenje osobnih podataka koje su navedene u Prilogu. Ona ne utječe na primjenu drugih odredaba nacionalnog prava kojima se primjenjuje Direktiva 95/46/EZ, a koje su u vezi s obradom osobnih podataka u državama članicama.
   Ova se Odluka ne primjenjuje na iznošenje osobnih podataka od strane voditelja zbirke osobnih podataka osnovanih u Zajednici primateljima osnovanima izvan područja Zajednice koji djeluju samo kao izvršitelji obrade.
   Članak 3.
   Za potrebe ove Odluke:

               (a)

               primjenjuju se definicije iz Direktive 95/46/EZ;

               (b)

               „posebne kategorije podataka” znači podaci navedeni u članku 8. te Direktive;

               (c)

               „nadzorno tijelo” znači tijelo navedeno u članku 28. te Direktive;

               (d)

               „iznositelj podataka” znači voditelj zbirke osobnih podataka koji iznosi osobne podatke;

               (e)

               „primatelj podataka” znači voditelj zbirke osobnih podataka koji je suglasan od iznositelja podataka primiti osobne podatke radi daljnje obrade sukladno uvjetima ove Odluke.

         Članak 4.
   1.   Bez utjecaja na njihova ovlaštenja da poduzmu radnje radi osiguranja postupanja u skladu s odredbama nacionalnog prava donesenima na temelju poglavlja II., III., V. i VI. Direktive 95/46/EZ, nadzorna tijela u državama članicama mogu koristiti njihova postojeća prava na zabranu ili obustavu iznošenja podataka u treće zemlje radi zaštite pojedinaca u pogledu obrade njihovih osobnih podataka kada:

               (a)

               se utvrdi da pravo koje je mjerodavno za primatelja podataka njemu određuje zahtjeve za odstupanje od relevantnih pravila za zaštitu podataka koji nadilaze ograničenja potrebna u demokratskom društvu, kako je to određeno u članku 13. Direktive 95/46/EZ, kad je vjerojatno da će takvi zahtjevi bitno štetno utjecati na jamstva koja pružaju standardne ugovorne klauzule; ili

               (b)

               nadležno tijelo utvrdi da primatelj podataka nije postupao sukladno ugovornim klauzulama; ili

               (c)

               postoji velika vjerojatnost da se ne poštuju ili da se neće poštovati standardne ugovorne klauzule sadržane u Prilogu te da bi nastavak iznošenja podataka stvorio rizik od nastanka znatne štete za ispitanike.

         2.   Zabrana ili suspenzija u skladu sa stavkom 1. se ukida čim razlozi za zabranu ili obustavu prestanu postojati.
   3.   Kad države članice donesu mjere u skladu sa stavcima 1. i 2., one o tome odmah obavješćuju Komisiju koja će informacije proslijediti drugim državama članicama.
   Članak 5.
   Komisija će ocijeniti primjenu ove Odluke na temelju dostupnih podataka tri godine nakon njene objave državama članicama. Komisija će ponijeti izvješće o primjeni Odboru osnovanom prema članku 31. Direktive 95/46/EZ u koje će uključiti bilo koji dokaz koji bi mogao utjecati na ocjenu prikladnosti standardnih ugovornih klauzula u Prilogu i bilo koji dokaz o diskriminirajućoj primjeni ove Odluke.
   Članak 6.
   Ova se Odluka primjenjuje od 3. rujna 2001.
   Članak 7.
   Ova je Odluka upućena državama članicama.

      Sastavljeno u Bruxellesu 15. lipnja 2001.

            Za Komisiju

         Frederik BOLKESTEIN

            Član Komisije

      (1)  SL L 281, 23.11.1995., str. 31.

      (2)  Internetska adresa Radne skupine je:
   http://www.europa.eu.intlcomm/internal_market/en/medial/dataprot/wpdocs/index.htm.

      (3)  WP 4 (5020/97) „Prva razmišljanja o iznošenjima osobnih podataka u treće zemlje - mogući načini za ocjenjivanje adekvatnosti”, raspravni dokument koji je donijela Radna skupina 26. lipnja 1997.
   WP 7 (5057/97) „Ocjenjivanje propisa o samouređenju industrijskih grana: kad oni predstavljaju smisleni doprinos razini zaštite podataka u trećoj zemlji?”, radni dokument koji je donijela Radna skupina 14. siječnja 1998.
   WP 9 (3005/98) „Preliminarni pogledi na korištenje ugovornih klauzula u kontekstu iznošenja osobnih podataka u treće zemlje”, radni dokument koji je donijela Radna skupina 22. travnja 1998.
   WP 12: „Iznošenja osobnih podataka u treće zemlje: primjena članaka 25. i 26. Direktive Europske unije o zaštiti podataka”, radni dokument koji je donijela Radna skupina 24. srpnja 1998., dostupan na internetskoj stranici radnih dokumenata „europa.eu.int/comm/internal_markt/en/media.dataprot/wpdocs/wp12/en” Europske Komisije.

      (4)  Mišljenje br. 1/2001, koje je donijela Radna skupina 26. siječnja 2001. (DG MARKT 5102/00 WP 38), dostupno je na internetskoj stranici „Europa” Europske komisije.
   PRILOG

   Dodatak 1.
   standardnim ugovornim klauzulama

   Dodatak 2.
   standardnim ugovornim klauzulama
   Obvezujuća načela zaštite podataka navedena u prvom stavku Klauzule 5.(b)
   Ova načela zaštite podataka trebaju se čitati i tumačiti u svjetlu odredaba (načela i relevantnih iznimaka) Direktive 95/46/EZ.
   Ona se primjenjuju podložno obvezujućim odredbama nacionalnog prava koje je mjerodavno za primatelja podataka, a koje nadilaze ono što je potrebno u demokratskom društvu na osnovi jednog od interesa navedenih u članku 13. stavku 1. Direktive 95/46/EZ tj. ako oni predstavljaju mjeru potrebnu za zaštitu nacionalne sigurnosti, obranu, javnu sigurnost, prevenciju, istragu, otkrivanje i progon kaznenih djela ili povreda etičkih pravila za određena uređena zanimanja, važnih gospodarskih ili financijskih interesa države ili za zaštitu ispitanika ili prava i sloboda drugih.

               1.

                  Ograničenje svrhe: podaci se moraju obrađivati i kasnije koristiti ili prosljeđivati samo za svrhe navedene u Dodatku I. klauzulama. Podaci se ne smiju čuvati duže nego što je to potrebno za svrhe radi kojih se iznose.

               2.

                  Kvaliteta i proporcionalnost podataka: podaci moraju biti točni i, kad je to potrebno, moraju se ažurirati. Podaci moraju biti prikladni, relevantni i umjereni u odnosu na svrhe radi kojih se iznose i dalje obrađuju.

               3.

                  Transparentnost: ispitanici moraju biti obaviješteni o svrhama obrade podataka i o identitetu voditelja zbirke podataka u trećoj zemlji te o drugim podacima u mjeri u kojoj je to potrebno kako bi se osigurala poštena obrada podataka, osim ako je te informacije već pružio iznositelj podataka.

               4.

                  Sigurnost i povjerljivost: voditelj zbirke osobnih podataka mora poduzeti tehničke i organizacijske sigurnosne mjere koje su adekvatne rizicima koji proizlaze iz obrade podataka, kao što su neovlašteni pristup. Bilo koja osoba koja postupa sukladno ovlaštenjima voditelja zbirke osobnih podataka, uključujući izvršitelja obrade, ne smije obrađivati podatke osim sukladno uputama voditelja zbirke osobnih podataka.

               5.

                  Pravo na uvid, izmjenu, brisanje ili blokiranje podataka: kako je to određeno u članku 12. Direktive 95/46/EZ, ispitanik mora imati pravo na uvid u sve podatke koji se na njega odnose i koji se obrađuju te, u mjeri u kojoj je to prikladno, pravo na izmjenu, brisanje ili blokiranje podataka čija obrada ne udovoljava načelima navedenima u ovom Dodatku, posebno zbog nepotpunosti ili netočnosti podataka. Ispitanik također treba imati pravo prigovoriti obradi podataka koji se na njega odnose zbog određenih zakonom koji se odnose na njegovu posebnu situaciju.

               6.

                  Ograničenja daljnjeg iznošenja: daljnje iznošenje osobnih podataka od strane primatelja podataka drugom voditelju zbirke osobnih podataka osnovanom u trećoj državi koja ne osigurava prikladnu razinu zaštite ili koja nije obuhvaćena odlukom Komisije donesenom sukladno članku 25. stavku 6. Direktive 95/46/EZ (daljnje iznošenje) može se izvršiti samo ako:

                           (a)

                           su ispitanici, u slučaju posebnih kategorija podataka, dali njihov izričiti pristanak na daljnje iznošenje ili ako su, u drugim slučajevima, imali priliku izjaviti prigovor.
                           Minimalne informacije koje se trebaju pružiti ispitanicima moraju sadržavati, na jeziku koji ispitanik razumije, sljedeće informacije:

                                       —

                                       svrhe daljnjeg iznošenja,

                                       —

                                       podatke o iznositelju podataka osnovanom u Zajednici,

                                       —

                                       kategorije daljnjih primatelja podataka i države u koje se podaci iznose, i

                                       —

                                       objašnjenje da, nakon daljnjeg iznošenja, podatke mogu obrađivati voditelji zbirki osobnih podataka osnovani u državi u kojoj ne postoji adekvatna razina zaštite privatnosti pojedinaca; ili

                           (b)

                           se iznositelj podataka i primatelj podataka suglase o pristupanju klauzulama drugog voditelja zbirke osobnih podataka koji time postaje ugovorna strana klauzula i preuzima iste obveze kao primatelj podataka.

               7.

                  Posebne kategorije podataka: kad se obrađuju podaci o rasnom ili etničkom podrijetlu, političkim stajalištima, vjerskim ili filozofskim uvjerenjima ili sindikalnom članstvu, i podaci o zdravstvenom stanju ili spolnom životu, te podaci koji se odnose na prekršaje, kažnjavanje ili mjere sigurnosti, trebaju se primijeniti dodatne zaštitne mjere u smislu Direktive 95/46/EZ, posebno odgovarajuće sigurnosne mjere, kao što su veći stupanj kodiranja iznošenja podataka ili vođenje evidencije o pristupu osjetljivim podacima.

               8.

                  Izravno oglašavanje: kad se podaci obrađuju za potrebe izravnog oglašavanja, trebaju postojati učinkoviti postupci koji omogućuju ispitaniku da u bilo koje vrijeme „odustane” od korištenja njegovih podataka za te potrebe.

               9.

                  Odluke o automatskoj obradi osobnih podataka: ispitanici imaju pravo ne biti predmet odluke koja se isključivo temelji na automatskoj obradi podataka, osim ako se poduzmu druge mjere radi zaštite legitimnih interesa pojedinca, kako je to predviđeno u članku 15. stavku 2. Direktive 95/46/EZ. Kad je svrha iznošenja donošenje odluke o automatskoj obradi, kako je to navedeno u članku 15. Direktive 95/46/EZ, koja proizvodi pravne učinke u pogledu pojedinca ili koja bitno utječe na pojedinca, a koja se isključivo temelji na automatskoj obradi podataka namijenjenoj za ocjenjivanje određenih aspekata njegove osobnosti, kao što je radna sposobnost, kreditna sposobnost, pouzdanost, ponašanje itd., pojedinac treba imati pravo znati razloge za donošenje takve odluke.

         Dodatak 3.
   standardnim ugovornim klauzulama

      Obvezujuća načela zaštite podataka navedena u drugom stavku Klauzule 5.(b)

               1.

                  Ograničenje svrhe: podaci se moraju obrađivati i kasnije koristiti ili prosljeđivati samo za svrhe navedene u Dodatku I. klauzulama. Podaci se ne smiju čuvati duže nego što je to potrebno za svrhe radi kojih se iznose.

               2.

                  Pravo na uvid, izmjenu, brisanje ili blokiranje podataka: kako je to određeno u članku 12. Direktive 95/46/EZ, ispitanik mora imati pravo na uvid u sve podatke koji se na njega odnose i koji se obrađuju te, u mjeri u kojoj je to prikladno, pravo na izmjenu, brisanje ili blokiranje podataka čija obrada ne udovoljava načelima navedenima u ovom Dodatku, posebno zbog nepotpunosti ili netočnosti podataka. Ispitanik također treba imati pravo prigovoriti obradi podataka koji se na njega odnose zbog određenih zakonom koji se odnose na njegovu posebnu situaciju.

               3.

                  Ograničenja daljnjeg iznošenja: daljnje iznošenje osobnih podataka od strane primatelja podataka drugom voditelju zbirke osobnih podataka osnovanom u trećoj zemlji koja ne osigurava prikladnu razinu zaštite ili koja nije obuhvaćena odlukom Komisije donesenom u skladu s člankom 25. stavkom 6. Direktive 95/46/EZ (daljnje iznošenje) može se izvršiti samo ako:

                           (a)

                           su ispitanici, u slučaju posebnih kategorija podataka, dali svoj izričiti pristanak na daljnje iznošenje ili ako su, u drugim slučajevima, imali priliku izjaviti prigovor.
                           Minimalne informacije koje se trebaju pružiti ispitanicima moraju sadržavati, na jeziku koji ispitanik razumije, sljedeće informacije:

                                       —

                                       svrhe daljnjeg iznošenja,

                                       —

                                       podatke o iznositelju podataka osnovanom u Zajednici,

                                       —

                                       kategorije daljnjih primatelja podataka i države u koje se podaci iznose, i

                                       —

                                       objašnjenje da, nakon daljnjeg iznošenja, podatke mogu obrađivati voditelji zbirki osobnih podataka osnovani u državi u kojoj ne postoji prikladna razina zaštite privatnosti pojedinaca; ili

                           (b)

                           se iznositelj podataka i primatelj podataka suglase o pristupanju klauzulama drugog voditelja zbirke osobnih podataka koji time postaje ugovorna strana klauzula i preuzima iste obveze kao primatelj podataka.